Gesin in huis vermoorArgieffoto: Kent Williamson ŉ Gesin van De Aar in die Noord-Kaap is dood in hul huis aangetref. Kapt. Olebogeng Tawana, woordvoerder van die polisie, het gesê Glenwill Makaleni (40), sy vrou Gladys (38) en hul 10-jarige seun Gladwill, se liggame is vroeg Saterdagoggend in hul huis in Montana gevind. Volgens Tawana was die huis, in Caroluspoortweg, van binne gesluit en moes die polisie die diefwering afsny om in te kom. “Die gesinslede is almal met ŉ skerp voorwerp doodgesteek.” Tawana het gesê die polisie is ontbied nadat ŉ familielid nie die gesin in die hande kon kry nie en by die huis opgedaag het. “Niemand is nog in hegtenis geneem nie.” Volgens berigte het die egpaar se dogter by ŉ familielid oorgeslaap. Die polisie het ŉ beroep gedoen op enigiemand wat inligting oor die voorval het, om die ondersoekbeampte, kapt. Kobus Nel, te kontak by 072 563 3366 of 053 632 9800. “Enige inligting sal as vertroulik hanteer word,” het Tawana gesê.